b"\n_START_ARTICLE_\nL\xc3\xa0mpada d'halur met\xc3\xa0l\xc2\xb7lic\n_START_PARAGRAPH_\nEls llums d'halur met\xc3\xa0l\xc2\xb7lic, d'additius met\xc3\xa0l\xc2\xb7lics, d'halogenurs met\xc3\xa0l\xc2\xb7lics, de mercuri halogenat o METALARC, s\xc3\xb3n l\xc3\xa0mpades de desc\xc3\xa0rrega d'alta pressi\xc3\xb3, del grup de les l\xc3\xa0mpades anomenades HID (Hight Intensity Discharge). S\xc3\xb3n generalment d'alta pot\xc3\xa8ncia i amb una bona reproducci\xc3\xb3 de colors, a m\xc3\xa9s de la llum ultraviolada. Van ser creades en els anys 1960 per a \xc3\xbas industrial, per\xc3\xb2 actualment s'usen tant a la ind\xc3\xbastria com a la llar.\n_START_SECTION_\nUsos\n_START_PARAGRAPH_\nEl seu \xc3\xbas pot ser tant industrial com dom\xc3\xa8stic. Se solen utilitzar en estacions de combustible, places, enllumenat p\xc3\xbablic i en la il\xc2\xb7luminaci\xc3\xb3 d'aquaris. Pel seu ampli espectre de colors, solen usar-se en llocs on es requereix una bona reproducci\xc3\xb3 de colors, com estacions de televisi\xc3\xb3 i camps esportius.\n_START_SECTION_\nFuncionament\n_START_PARAGRAPH_\nCom altres l\xc3\xa0mpades de desc\xc3\xa0rrega de gas el\xc3\xa8ctrica, com per exemple les l\xc3\xa0mpades de vapor de mercuri (molt similars a la d'halur met\xc3\xa0l\xc2\xb7lic), la llum es genera passant un arc el\xc3\xa8ctric a trav\xc3\xa9s d'una barreja de gasos. En un llum d'halur met\xc3\xa0l\xc2\xb7lic, el tub compacte on es forma l'arc cont\xc3\xa9 una barreja d'arg\xc3\xb3, mercuri i una varietat d'halurs met\xc3\xa0l\xc2\xb7lics. Les mescles d'halurs met\xc3\xa0l\xc2\xb7lics afecten la naturalesa de la llum produ\xc3\xafda, variant correlacionadament la temperatura del color i la seva intensitat (per exemple, que la llum produ\xc3\xafda sigui blava o vermella). El gas arg\xc3\xb3 s'ionitza f\xc3\xa0cilment, i faculta el pas de l'arc voltaic polsant a trav\xc3\xa9s de dos el\xc3\xa8ctrodes, quan se li aplica un cert voltatge a la llum. La calor generada per l'arc el\xc3\xa8ctric vaporitza el mercuri i els halurs met\xc3\xa0l\xc2\xb7lics, produint llum a mesura que la temperatura i la pressi\xc3\xb3 augmenten. Com les altres l\xc3\xa0mpades de desc\xc3\xa0rrega el\xc3\xa8ctrica, els llums d'halur met\xc3\xa0l\xc2\xb7lic requereixen un equip auxiliar per a proporcionar el voltatge apropiat per comen\xc3\xa7ar l'encesa i regular el flux d'electricitat per mantenir la llum encesa.\n_START_SECTION_\nComponents\n_START_PARAGRAPH_\nTenen una base met\xc3\xa0l\xc2\xb7lica (de vegades una a cada extrem), que permet la connexi\xc3\xb3 el\xc3\xa8ctrica. El llum \xc3\xa9s recobert amb un vidre protector extern (anomenat bulb) que protegeix els components interns de la llum (de vegades tamb\xc3\xa9 \xc3\xa9s dotat d'un filtre de radiaci\xc3\xb3 ultraviolada, provocada pel vapor de mercuri. Dins de la coberta de vidre es troben una s\xc3\xa8rie de suports i filferros de plom que sostenen el tub de quars fos (on es forma l'arc voltaic i la llum), i alhora aquest s'encaixa en els el\xc3\xa8ctrodes de tungst\xc3\xa8. Dins del tub de quars fos, a m\xc3\xa9s del mercuri, trobem iodurs i bromurs de diferents metalls i un gas noble. La composici\xc3\xb3 dels metalls usats defineix el color i la temperatura de la llum produ\xc3\xafda per la llum._NEWLINE_Altres tipus tenen el tub on es forma l'arc d'al\xc3\xbamina en lloc de quars fos, com les l\xc3\xa0mpades de vapor de sodi. Aquests tipus s'anomenen halur met\xc3\xa0l\xc2\xb7lic de cer\xc3\xa0mica o CMH (de l'angl\xc3\xa8s  Ceramic Metal Halide )_NEWLINE_Alguns llums s\xc3\xb3n recoberts internament amb f\xc3\xb2sfor, per difondre la llum.\n_START_SECTION_\nBalasts\n_START_PARAGRAPH_\nEls llums d'halur met\xc3\xa0l\xc2\xb7lic requereixen balasts per regular el flux continu de l'arc i proporcionar el voltatge apropiat a la llum. Alguns llums grans contenen un el\xc3\xa8ctrode especial d'encesa per generar l'arc quan la llum \xc3\xa9s encesa, generant un parpelleig lleu al moment d'engegar-lo. Els llums m\xc3\xa9s petits no requereixen un el\xc3\xa8ctrode d'encesa, i en lloc d'aquest utilitzen un circuit especial d'encesa que es troba dins del balast, generant un pols d'alt voltatge entre els el\xc3\xa8ctrodes de funcionament._NEWLINE_En el cas dels balasts electr\xc3\xb2nics, alguns es troben disponibles per a les l\xc3\xa0mpades d'halur met\xc3\xa0l\xc2\xb7lic. L'avantatge d'aquests balasts \xc3\xa9s un control m\xc3\xa9s prec\xc3\xads i exacte de la pot\xc3\xa8ncia, proporcionant un color m\xc3\xa9s consistent i una vida m\xc3\xa9s llarga de la llum. En alguns casos es diu que els balasts electr\xc3\xb2nics incrementen l'efici\xc3\xa8ncia de la llum, reduint-ne el consum el\xc3\xa8ctric, tot i que hi ha excepcions com per exemple les l\xc3\xa0mpades d'alta freq\xc3\xbc\xc3\xa8ncia (High Output) o molt alta freq\xc3\xbc\xc3\xa8ncia (Very High Output) on el rendiment no augmenta amb l'\xc3\xbas de balasts electr\xc3\xb2nics._NEWLINE_El temps de vida d'aquestes l\xc3\xa0mpades va des de les 5.000 a les 20.000 hores."